**„PRIJEDORČANKA“ AD**

Brezičani bb

Prijedor

* **Skupštini akcionara**

**n/r predsjednika skupštine**

**Broj:** 173/20

**Datum:** 11.06.2020

**PREDMET:** *Pisano glasanje za 27. sjednicu Skupštine akcionara zakazanu za 16.06.2020. godine.*

Poštovani,

kako DUIF Polara invest ad Banja Luka - OAIF „Adriatic Balanced“ "Polara Invest Fond" , sa 402.257 običnih/redovnih akcija, klase A, ili 4,85% učešća u osnovnom kapitalu "Prijedorčanka" a.d. Prijedor, nije u mogućnosti prisustvovati na sjednici Skupštine akcionara, to ćemo iskoristiti zakonsku mogućnost (čl. 283. st. (1) Zakona o privrednim društvima (Službeni glasnik Republike Srpske, broj: 127/08, 58/09, 100/11 i 67/13) i pisano glasati.

1.Izbor predsjednika skupštine

**Glasanje: ZA**, ukoliko isti zadovoljavaju zakonom definisane kriterije

2. Izbor radnih tijela skupštine (komisije za glasanje, dva ovjerivača zapisnika i zapisničara)

**Glasanje: ZA**, ukoliko isti ispunjavaju zakonom definisane kriterije

3. Izvještaj komisije za glasanje

**Glasanje: ZA**, ukoliko je isti sačinjen u skladu sa zakonskim odredbama koje definišu način utvrđivanja kvoruma te ukoliko je isti sačinjen na osnovu knjige akcionara na deseti dan prije dana održavanja skupštine akcionara

4. Usvajanje zapisnika sa dvadeset šeste Skupštine akcionara održane dana 28.06.2019 godine.

**Glasanje: UZDRŽAN**

**Obrazloženje**: Nismo bili prisutni na predmetnoj sjednici skupštine akcionara

5. Razmatranje prijedloga i donošenje odluka o:

- Godišnjim finansijskim izvještajima društva za 2019. godinu

**Glasanje: PROTIV**

**Obrazloženje**: Nezavisni revizor je iskazao mišljenje sa rezervom u vezi sa finansijskim izvještajima za 2019. godinu.

- Izvještaju nezavisnog revizora za 2019. godinu

**Glasanje: ZA**

- Izvještaju o poslovanju društva za 2019. godinu

**Glasanje: PROTIV**

**Obrazloženje:** U 2019. poslovnoj godini ostvaren je prihod koji je za cca 30% niži u odnosu ne prethodnu 2018. godinu. Kao što je u revizorskom izvještaju navedeno sposobnosti društva da dospjele obaveze vrati u roku su značajno smanjenje i postoji značajna opasnost da društvo neće biti u mogućnosti da u roku izvršava svoje dospjele obaveze. Na ovo posebno upozorava i tužba Agroimpeks Nova a u vezi sa dospjelim i neplaćenim obavezama po osnovu pozajmica u visini od cca 11.000.000 KM. Sve ovo ukazuje na veliku i značajnu neizvjesnost u vezi sa nastavkom poslovanja ovog društva.

6. Razmatranje i usvajanje Izvještaja o radu Upravnog odbora za 2019. godinu

**Glasanje: UZDRŽAN**

**Obrazloženje**: Nismo imali uvid u materijale po ovoj tački dnevnog reda

7. Razmatranje prijedloga i donošenje odluke o raspređivanju godišnje dobiti za 2019. godinu

**Glasanje: PROTIV**

**Obrazloženje**: Nezavisni revizor je iskazao mišljenje sa rezervom u vezi sa finansijskim izvještajima za 2019. godinu.

8. Razmatranje prijedloga i donošenje odluke o razrješenju članova Upravnog odbora

**Glasanje: ZA**

9. Razmatranje prijedloga i donošenje odluke o imenovanju članova Upravnog odbora

**Glasanje: PROTIV**

**Obrazloženje**: Predložen je identičan sastav Upravnog odbora kao u prethodnom mandatu, a ranije u tekstu smo naveli okolnosti u kojima se Društvo trenutno nalazi a za iste odgovornost, između ostalog, snose i postojeći tj. novopredloženi članovi Upravnog odbora.

10. Donošenje odluke o izboru nezavisnog revizora za reviziju finansijskih izvještaja za 2020. godinu.

**Glasanje: ZA**

**Obrazloženje**: U obrazloženju predložene odluke je navedeno da se radi o najpovoljnijoj ponudi. Predloženi revizor Grant Thornton je vršio reviziju finansijskih izvještaja i za 2019. godinu.

Molimo, da se o našem pisanom glasanju upoznaju svi prisutni akcionari i da naše izjašnjavanje po tačkama dnevnog reda bude unijeto u Zapisnik. Ovo pisano glasanje važi i za eventualno ponovljenu sjednicu Skupštine akcionara.

S poštovanjem,

Izvršni direktor:

\_\_\_\_\_\_\_

Duško Šuka